**OPŠTINA NIKŠIĆ**

***SAVJET ZA SARADNJU LOKALNE SAMOUPRAVE I NEVLADINIH ORGANIZACIJA***

I Z V J E Š T A J

O RADU SAVJETA ZA SARADNJU LOKALNE SAMOUPRAVE I

 NEVLADINIH ORGANIZACIJA ZA 2023. GODINU

Nikšić, mart 2024. godine

**I Uvod**

Skupština opštine je saglasno Zakonu o lokalnoj samoupravi i Statutu opštine Nikšić, a u skladu sa modelom koju su sačinili Zajednica opština i OEBS, donijela Odluku o Savjetu za saradnju lokalne samouprave i nevladinih organizacija. Odlukom su utvrđena prava i dužnosti, uloga i zadaci, način, uslovi i postupak imenovanja Savjeta.

Savjet za saradnju lokalne samouprave i nevladinih organizacija formiran je u cilju unapređenja institucionalnog okvira i jačanja kapaciteta za stvaranje uslova za unapređenje saradnje i razvijanje odnosa između Opštine i nevladinih organizacija.

Služba za skupštinske poslove pruža stručnu i administrativnu podršku radu Savjeta, priprema materijale za održavanje sjednica i stara se o realizaciji zaključaka i preporuka.

U skladu sa članom 4 Odluke o Savjetu za saradnju lokalne samouprave i nevladinih organizacija Savjet je u obavezi da jednom godišnje podnosi Skupštini opštine izvještaj o svom radu.

Programom rada Skupštine za 2024. godinu predviđeno je podnošenje izvještaja u I kvartalu.

**II Ostvarivanje funkcije Savjeta**

Izvještajem o radu Savjeta za 2023. godinu, obuhvaćen je period od 1. 1. 2023. do 31. 12. 2023. godine.

Savjet je u izvještajnom periodu, održao četiri sjednice, odnosno 6. , 7. , 8. i 9. sjednicu.

Na 6. sjednici, koja je održana 8. 3. 2023. godine, Savjet je utvrdio konačnu verziju Izvještaja o radu Savjeta za saradnju lokalne samouprave i nevladinih organizacija za 2022. godinu i dostavio ga Skupštini na razmatranje i usvajanje.

Na istoj sjednici, predsjednik Savjeta je predložio da se, u narednom periodu, organizuje sjednica u proširenom sastavu i uputi poziv svim zainteresovanim organizacijama civilnog društva iz Nikšića da prisustvuju sjednici Savjeta, kako bi se utvrdili dalji pravci komunikacije između Savjeta i nevladinog sektora.

Na 7. sjednici, koja je održana 7. 6. 2023. godine, Savjet je analizirao izazove sa kojima se suočavaju nevladine organizacije prilikom apliciranja i realizacije projekata i razmatrao modele unapređenja saradnje između organa lokalne uprave i nevladinih organizacija.

Sjednici su, osim članova Savjeta prisustvovali i zainteresovani predstavnici nevladinog sektora.

Predsjednik Savjeta je podsjetio prisutne na neke važne projekte na kojima su lokalna samouprava i nevladine organizacije bili partneri. Takođe, istakao je da su unapređena sredstva komunikacije i da je javnost rada transparentnija.

 Predstavnici nevladinih organizacija su iznijeli probleme sa kojima se suočavaju u svom radu i s tim u vezi formulisali predloge i sugestije, koje su dostavljene nadležnom organu lokalne uprave na dalje postupanje.

Konstatovano je da će Savjet za saradnju lokalne samouprave i nevladinih organizacija nastaviti da kontinuirano radi na unaprjeđenju saradnje između organa lokalne uprave i nevladinih organizacija.

Na 8. sjednici,koja jeodržana 12. 9. 2023. godine, Savjet je od strane sekretarke Komisije za raspodjelu sredstava za finansiranje projekata nevladinih organizacija, informisan o projektima nevladinih organizacija kojima su dodijeljena sredstva po Javnom konkursu i dinamici njihove realizacije.

Sekretarka Komsije, informisala je članove Savjeta da je Komisija u skladu sa Odlukom o kriterijumima, načinu i postupku raspodjele sredstava nevladinim organizacijama, definisala kao prioritetne oblasti za 2023.godinu, projekte koje pomažu i unapređuju oblasti- turizam, prostorno-plansko uređenje grada i sport.

Istakla je da je Odluka o raspodjeli sredstava za finansiranje projekata nevladinih organizacija za 2023.godinu, donijeta 26.05.2023.godine i da je izvršena raspodjela sredstava za finansiranje projekata nevladinih organizacija u ukupnom iznosu od 28.946,00€ i to sljedećim nevladinim organizacijama: NVO Ekološko udruženje mladih “Zeleni centar“, NVO Alfa centar, NVO Biznis centar, NVO Mozaik, NVO,, Tibor” , NVO Agro eko Lukovo, s tim što je NVO Agro eko Lukovo odustala, zbog nemogućnosti realizacije projekta.

Na istoj sjednici Savjet je donio sljedeće

Z a k lj u č k e

**1. *Potrebno je povećati iznos sredstava opredijeljenih za finansiranje projekata nevladinih organizacija sa sadašnjih 30 000€ na 50 000€, a samim tim i produžiti rok za realizaciju projekata.***

**2. *Potrebno je, radi detaljnijeg informisanja, Savjetu za saradnju lokalne samouprave i nevladinih organizacija dostaviti izvještaje o realizovanim projektima nevladinih organizacija kojima su dodijeljena sredstva po osnovu Odluke o raspodjeli sredstava za finansiranje projekata nevladinih organizacija za 2023. godinu.***

Na 9. sjednici, održanoj 26. 12. 2023. godine, Savjet se upoznao sa aktivnostima na realizaciji projekta „ReLoaD“.

Koordinatorka Opštine Nikšić na projektu „ReLoaD“ podsjetila je članove Savjeta da je u toku druga faza ReLoaD programa za Opštinu Nikšić i da je riječ o klasteru Zajedno Nikšić i Plužine.

Informisala je članove Savjeta, da je u ovoj fazi programa fokus osim na transparentnu raspodjelu sredstava nevladinim organizacija, stavljen i na mlade. Istakla je da je na ovom konkursu izabrano 9 nevladinih organizacija od prijavljenih 19 i to: Društvo mladih ekologa, Udruženje za pomoć licima ometenim u psihofizičkom razvoju, NVO Mozaik, NVO Korina, NVO Impuls, CAREP, NVO Biznis centar, NVO Alfa centar i NVO Socijalna pravda i da je ukupan iznos opredjeljenih sredstava za dvije godine 204 000€.

Napomenula je, da se mladima u ovoj fazi posvetilo više pažnje i to na način da su sprovedene obuke za mlade starosne dobi 18-30 godina, gdje su oni prezentovali svoje ideje, od kojih će jedna – čitalački klub biti finansirana.

Takođe, drugi segment koji se odnosi na mlade, jeste program zapošljavanja, gdje je bilo predviđeno zaposlenje po 2 mlade osobe u opštinama u kojima se realizuje ReLoaD program, budući da su se na poziv upućen poslodavcima u našoj Opštini, javile četiri firme, sve četiri će biti finansirane i u njima će biti zaposleno po 1 lice.

Imajući u vidu navedeno, Savjet je donio

Z a k lj u č a k

 ***Pohvaljuju se aktivnosti lokalne uprave na ReLoaD projektu kao i sve aktivnosti preduzete u cilju unapređenja saradnje lokalne samouprave i nevladinih organizacija.***

**III Javnost rada**

 Savjet javnost rada obezbjeđuje podnošenjem godišnjeg Izvještaja o radu Skupštini i objavljivanjem Izvještaja na internet stranici Opštine i na drugi pogodan način.

**IV Zaključno razmatranje**

 U izvještajnom periodu, Savjet je svoju funkciju ostvarivao u skladu sa Zakonom o lokalnoj samoupravi, Statutom opštine Nikšić, Odlukom o Savjetu za saradnju lokalne samouprave i nevladinih organizacija.

Savjet je u obavljanju svoje funkcije stvorio uslove za unapređenje saradnje i dalje razvijanje odnosa između Opštine Nikšić i nevladinih organizacija.

Savjet je podstakao dijalog o svim pitanjima značajnim za jačanje saradnje i povjerenja, radi doprinosa što kvalitetnijoj realizaciji politika koje utiču na okruženje u kojem djeluju nevladine organizacije.

Savjet je ostvario potreban nivo komunikacije i saradnje sa organima lokalne uprave i javnim službama, kao i sa Komisijom za raspodjelu sredstava za finansiranje projekata nevladinih organizacija.

Preporukama i zaključcima Savjet je pokušao da utiče na organe lokalne uprave da se kvalitetnije realizuju politike u oblasti saradnje sa nevladinim organizacijama.

Savjet je konstatovao da je Skupština opštine, u prethodnom periodu, podsticala uključivanje predstavnika nevladinih organizacija u radu sjednice Skupštine opštine, putem instituta “slobodna stolica”, objavljivanjem poziva nevladinim organizacijama za prijavu učešća na sjednice Skupštine opštine na web-sajtu, ali da odziv nevladinih organizacija nije bio na zadovoljavajućem nivou.

 Savjet će u narednom periodu nastaviti da prati i razmatra sva pitanja iz svoje nadležnosti i da pravovremeno zauzima stavove, daje predloge i podnosi inicijative za njihovo rješavanje.

***SAVJET ZA SARADNJU LOKALNE SAMOUPRAVE***

***I NEVLADINIH ORGANIZACIJA***

 **P r e d s j e d n i k**

 Nemanja Vuković,s.r.